# Erika Mackelienė-Budovaitė

### Straipsnis iš Vikipedijos, laisvosios enciklopedijos.

Erika Mackelienė-Budovaitė

Erika Mackelienė-Budovaitė (1943 m. gegužės 3 d. Ližikų k., Joniškio r.), choro dirigentė ir pedagogė.

## [taisyti] Biografija

Nuo 1944 su tėvais gyveno ir mokėsi Pasvalyje. 1960 – 1964 choro dirigavimo mokėsi Vilniaus J. Tallat-kelpšos muzikos technikume (dėst. E. Sapranavičius). 1974 – 1979 neakivaizdiniu būdu choro dirigavimą studijavo Lietuvos valstybinės konservatorijos Klaipėdos fakultetuose (dėst. R. Pupelio klasė).

1964 – 1967 buvo Troškūnų kultūros namų meno vadovė ir vidurinės mokyklos muzikos mokytoja, kultūros namuose suorganizavo mišrųjį chorą. 1967 – 1974 Viešintų vidurinės mokyklos muzikos mokytoja ir moksleivių chorų vadovė. 1974 – 1987 Kupiškio rajoninių kultūros namų meno vadovė. 1974 – 1977 vaikų muzikos mokyklos mokytoja, 1977 – 1980 vidurinės mokyklos muzikos mokytoja ir vaikų choro vadovė, vėliau Antašavos aštuonmetės mokyklos muzikos ir dainavimo mokytoja.

Nuo 1987 Kupiškio vaikų muzikos mokyklos direktorė ir vaikų chorų vadovė – parengė juos 1990 Lietuvos tautinei dainų šventei, 1994 I ir 1998 II Pasaulio lietuvių dainų šventėms Vilniuje, 1997 Lietuvos moksleivių dainų šventei.

Be pedagoginio ir administracinio darbo, nuolat dirbo su suaugusiųjų chorais bei vokaliniais ansambliais. 1974 – 1992 vadovavo Kupiškio kultūros namų ir medicinos darbuotojų moterų chorui „Kūpa" (1986). Kolektyvą parengė penkioms respublikinėms dainų šventėms Vilniuje, chorų sąskrydžiams Šiauliuose, įvairiuose konkursuose pelnė su juo prizinių vietų, koncertavo Latvijoje, Baltarusijoje ir Bulgarijoje (1987). Choras išpopuliarino daug lietuvių ir užsienio kompozitorių kūrinių. 1977 – 1989 vadovavo Kupiškio miškų ūkio etnografiniam ansambliui ir tarpkolūkinės statybos organizacijos mišriajam chorui. Ir šie kolektyvai buvo respublikinių konkursų prizininkai.

E. Mackelienė – Kupiškio rajono dainų švenčių organizatorė ir vyr. dirigentė, 1979 Anykščių zonos dainų švenčių dirigentė, Kupiškio rajono muzikos mokytojų metodinės komisijos pirmininkė. 1984 ji apdovanota Kultūros žymūno ženklu.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../e/r/i/Erika_Mackelien%C4%97-Budovait%C4%97_7eeb.html"

Kategorijos: Lietuvos chorvedžiai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška